CPNRFแจ้งปิดปิ่นเกล้าชั่วคราว1วัน
ห้างสรรพสินค้าสำลักน้ำท่วม กองทุนอสังหาริมทรัพย์ CPNRF ปิดเซ็นทรัล ปิ่นเกล้า 1 วัน “พระราม 2 และ 3” ยังเปิดบริการ
27 ต.ค. 2554

ห้างสรรพสินค้าสำลักน้ำท่วม กองทุนอสังหาริมทรัพย์ CPNRF ปิดเซ็นทรัล ปิ่นเกล้า 1 วัน “พระราม 2 และ 3” ยังเปิดบริการ
บริษัทหลักทรัพย์จัดการกองทุน (บลจ.) ไทยพาณิชย์ ในฐานะผู้บริหารและจัดการกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) แจ้งตลาดหลักทรัพย์ ว่า เมื่อวันที่ 26 ต.ค. 2554 ศูนย์การค้าเซ็นทรัล พลาซา ปิ่นเกล้า เฉพาะส่วนศูนย์การค้าซึ่งเป็นอสังหาริมทรัพย์ที่กองทุนรวมลงทุนได้ปิดทำการ 1 วัน เพื่อเตรียมความพร้อมรับสถานการณ์น้ำท่วม 
ปัจจุบันอสังหาริมทรัพย์ที่กองทุนรวมลงทุนไม่ได้รับความเสียหายแต่อย่างใด โดยบริษัท เซ็นทรัลพัฒนา ในฐานะผู้บริหารศูนย์การค้าและกองทุนรวมจะพิจารณาสถานการณ์เป็นรายวัน 
ศูนย์การค้าเซ็นทรัล พลาซา พระราม 2 และศูนย์การค้าเซ็นทรัล พลาซา รัชดา-ฯพระราม 3 ยังคงเปิดทำการปกติ
กองทุนรวมได้ทำประกันภัยความเสียหายจากภัยน้ำท่วมสำหรับทุกศูนย์การค้าและอาคารสำนักงานที่กองทุนรวมลงทุน รวมถึงได้ทำประกันภัยกรณีธุรกิจหยุดชะงัก ซึ่งมูลค่าการชดเชยความเสียหายขึ้นอยู่กับเงื่อนไขที่ระบุไว้ในกรมธรรม์ประกันภัย 
ด้าน บลจ.กสิกรไทย ในฐานะบริษัทจัดการของกองทุนรวมสิทธิการเช่าอสังหาริมทรัพย์ เมเจอร์ ซีนีเพล็กซ์ ไลฟ์สไตล์ (MJLF) แจ้งว่า สถานการณ์น้ำท่วมบริเวณรังสิตยังไม่คลี่คลาย โครงการเมเจอร์ ซีนีเพล็กซ์ รังสิต ซึ่งเป็นสินทรัพย์ที่กองทุนรวมลงทุนอยู่นั้น จำเป็นต้องปิดให้บริการต่อไปอีกจนกว่าจะมีสถานการณ์เปลี่ยนแปลง
ทั้งนี้ โครงการเมเจอร์ รังสิต ได้ปิดให้บริการมาตั้งแต่วันที่ 19 ต.ค.-26 ต.ค. รวมเป็นเวลา 8 วันแล้ว เช่นเดียวกับศูนย์การค้าฟิวเจอร์พาร์ค รังสิต ซึ่งกองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) ลงทุนอยู่ ได้ปิดให้บริการมาตั้งแต่วันที่ 19 ต.ค. 2554 จนกว่าสถานการณ์จะดีขึ้น เนื่องจากบริเวณถนนรอบโครงการน้ำท่วมหมด แต่ศูนย์การค้าไม่ได้ถูกน้ำท่วม